b'\n_START_ARTICLE_\nJan Neruda\n_START_SECTION_\n\xc5\xbdivljenjepis\n_START_PARAGRAPH_\nJan se je rodil v dru\xc5\xbeino pra\xc5\xa1kega trgovca in svojo mladost pre\xc5\xbeivljal v mestni \xc4\x8detrti Mal\xc3\xa1 Strana. Po zaklju\xc4\x8dku \xc5\xa1olanja je \xc5\xa1tudiral filozofijo in filologijo, nato pa se je zaposlil kot u\xc4\x8ditelj. V tem poklicu je vztrajal do leta 1860, nato pa je postal svobodni novinar in pisatelj._NEWLINE_V svojih delih je Neruda realisti\xc4\x8dno opisoval \xc5\xbeivljenje v svoji mestni \xc4\x8detrti in se hkrati uveljavil kot glasnik ideje ponovnega rojstva \xc4\x8de\xc5\xa1kega patriotizma. Za\xc4\x8del se je pojavljati tudi v politi\xc4\x8dnih krogih, kjer je deloval predvsem kot pronicljiv kritik. S svojim boemskim \xc5\xbeivljenjem je postal vzornik mlaj\xc5\xa1i generaciji nekonformistov, ki je v njegovih radikalnih idejah in nekonvencionalnih mnenjih videla \xc5\xbeivljenjski slog prihajajo\xc4\x8dega 20. stoletja._NEWLINE_Leta 1869 je Neruda napisal politi\xc4\x8dno \xc5\xa1tudijo \xc2\xbbPro strach \xc5\xbeidovsk\xc3\xbd\xc2\xab (V strahu pred Judi), v kateri obsoja odnos Judov do denarja, zaradi \xc4\x8desar so njegovo ime zlorabili fa\xc5\xa1isti in nacisti v svojih govorih skoraj stoletje kasneje._NEWLINE_Pri osemindvajsetih je spoznal svojo edino pravo ljubezen, \xc4\x8de\xc5\xa1ko pisateljico Karol\xc3\xadno Sv\xc4\x9btlo, ki pa je bila \xc5\xbee poro\xc4\x8dena, zaradi \xc4\x8desar njuna zveza ni pri\xc5\xa1la dlje od prijateljstva. Kasneje se je Neruda sicer zapletel \xc5\xa1e v nekaj ljubezenskih romanc, vendar se ni nikoli poro\xc4\x8dil. Umrl je leta 1891 in je danes pokopan na Vy\xc5\xa1ehradskem pokopali\xc5\xa1\xc4\x8du v Pragi._NEWLINE_Po Janu Nerudi je prevzel psevdonim \xc4\x8dilski nobelov nagrajenec za knji\xc5\xbeevnost iz leta 1971, Ricardo Eliecer Neftal\xc3\xad Reyes Basoalto, Pablo Neruda.'